วิธีแก้… คนหายแฉทุกวัน ทันเกมหุ้น
วันศุกร์ที่ผ่านมา ราคาหุ้นยางมะตอย บมจ. ทิปโก้แอสฟัลท์ จำกัด (มหาชน) หรือ TASCO และหุ้นแม่คือ บริษัท ทิปโก้ จำกัด (มหาชน) หรือ TIPCO ร่วงหนักต่อเนื่องมาเป็นวันที่สาม เสมือนใบไม้ร่วง ก่อนจะมีแรงซื้อดันกลับขึ้นมาเมื่อเข้าเขตขายมากเกิน
1 ก.พ. 2559

วันศุกร์ที่ผ่านมา ราคาหุ้นยางมะตอย บมจ. ทิปโก้แอสฟัลท์ จำกัด (มหาชน) หรือ TASCO และหุ้นแม่คือ บริษัท ทิปโก้ จำกัด (มหาชน) หรือ TIPCO ร่วงหนักต่อเนื่องมาเป็นวันที่สาม เสมือนใบไม้ร่วง ก่อนจะมีแรงซื้อดันกลับขึ้นมาเมื่อเข้าเขตขายมากเกิน
  เมื่อปิดตลาดวันศุกร์ ราคาหุ้น TASCO ร่วงไปที่จุดต่ำสุดของวันที่ 31.00 บาทแล้วมาปิดที่ 33.25 บาท ในแง่สัญญาณเทคนิคถือว่าเริ่มรีบาวด์ แต่ยังไม่นิ่ง และยังไม่มีสัญญาณกลับตัว เพราะโดจิ มอร์นิ่งสตาร์ยังไม่โผล่
ปัจจัยที่ทำให้แรงขายในหุ้นที่เคยเชื่อกันว่าราคาจะร้อนแรงจากผลประกอบการปี 2559 ที่คาดว่าจะทำนิวไฮต่อจากปี 2558 อีกปี เกิดจากคำแนะนำของนักวิเคราะห์ค่าย บล.ดีบีเอส วิคเคอร์ส ที่ออกโรงทุบหนัก ด้วยการระบุในบทวิเคราะห์ว่า คาดกำไรไตรมาส 4 ที่จะออก ของ TASCO จะไม่ทำสถิติสูงสุด เหตุปริมาณขายยางมะตอยลดลง 23% จากไตรมาส 3 แม้กำไรจะยังออกมาแข็งแกร่งเป็น 1.1 พันล้านบาท เพิ่มจากระยะเดียวกันปีก่อนตั้ง 115%
พร้อมกันนี้ นักวิเคราะห์คนเดียวกัน ยังคาดว่าในไตรมาสแรกปีนี้ แม้อุปสงค์ยางมะตอยในประเทศมีความแข็งแกร่งตามงบประมาณสร้างถนน 1.5 หมื่นล้านบาท แต่อุปสงค์ตลาดต่างประเทศกลับอ่อนลง ซึ่งจีนมีวันหยุดมาก และเศรษฐกิจโลกชะลอตัวลง ผลลัพธ์คือ ไม่มีปัจจัยกระตุ้นราคาหุ้นในระยะสั้นนี้
คำแนะนำของนักวิเคราะห์คนเดียวจะมีอิทธิพลมากมายอะไรกัน …หากไม่บังเอิญว่าการวิ่งขึ้นรอบของ TASCO ล่าสุด จะมีราคาตันที่ใต้ 40 บาทแล้วตื้อๆๆๆ หลายวัน …นกรู้เลยคาดเดาว่าแรงซื้อหมดแล้ว ต้องลง
แรงขายในแบบ “โชคดีที่ขาดทุนก่อน” จึงระดมกันออกมา ไม่ใส่ใจกับพื้นฐานอะไรเลย เพราะที่ขึ้นมาก็ไม่ได้อาศัยพื้นฐานอะไรมากนัก
ข้อเท็จจริงของราคาหุ้น TASCO  คือเป็นหุ้น “โฮม อะโลน” หาที่เปรียบเทียบยาก ก่อนหน้าจะแตกพาร์ ราคาเคยวิ่งไปเกินหุ้นละ 100.00 บาท แต่แตกพาร์เป็น 10 หุ้น เมื่อต้นปี 2558 ราคาแรกๆ ก็ระเลี่ยอยู่แถวๆ 12 บาท แต่ผู้บริหารแผนอย่าง นายชัยวัฒน์ ศรีวรรณวัฒน์ ก็ออกเดินสายชี้แจงว่าหลังโรงกลั่นน้ำมันดิบเป็นยางมะตอยเริ่มการผลิตที่โรงงานในมาเลเซียเรียบร้อย อนาคตของบริษัทจะติดปีกเป็นบริษัทข้ามชาติที่เป็นผู้ผลิตยางมะตอยและอื่นๆ ไกลแค่ไหน ราคาหุ้นของ TASCO จึงเป็น “เหยี่ยวเหินลม” ที่ไร้เทียมทาน วิ่งสวนดัชนีตลาดเป็นหุ้น “เหนือตลาด” อย่างไม่บังเอิญ
ราคา TASCO เคยวิ่งไปทำยอดนิวไฮสูงสุดที่ 42.00 บาท เมื่อช่วงกลางเดือนพฤศจิกายน แล้วปรับฐานลงมา วิ่งขึ้นลงหลายรอบ แต่ไม่เคยมีรอบไหนราคายืนทะลุไปเหนือ 40.00 บาทได้อีก
ก่อนหน้านี้ มีข่าวจากบริษัทระบุว่า หลังจากบรรลุเป้าหมายลงทุน ซื้อบริษัทเพื่อการขายยางมะตอยเพิ่มขึ้นในเวียดนามและอินโดนีเซีย นักวิเคราะห์หลายสำนักก็ตีปีกเชียร์กันใหญ่ว่า   การลงทุนครั้งนี้แน่นอนว่า การมีบริษัทตัวแทนขายที่แข็งแกร่งเป็นเครือข่าย จะทำให้ TASCO สามารถเพิ่มส่วนแบ่งทางการตลาดขึ้นอีก รวมทั้งการที่ยังมีต้นทุนราคาน้ำมันโลกที่ลดลงไปจนมีราคาเฉลี่ย 30 เหรียญสหรัฐ/บาร์เรล คาดว่าจะทำให้กำไรของ TASCO ในรอบบัญชีที่จะประกาศออกมาเร็วๆนี้สูงขึ้นเป็นประวัติการณ์
นักวิเคราะห์หลายสำนักปรับราคาเป้าหมายของ TASCO ไปที่เหนือ 45.00 บาท แต่รายนี้หนักกว่าใคร ของสังกัด ยูโอบี เคย์เฮียน ปรับเป้าหมายราคาเป็น 52 บาท…เชียร์กันไม่มีอายเลยนะเพ่!!
เพิ่งมาออกอาการหนักก็คำชี้แนะ “ทุบ” ล่าสุดนี่เอง… ดีที่ไม่หลุดไปใต้ 30 บาท ไม่จืดแน่รับรอง ดองเค็มไม่ต้องใส่เกลือได้เลย
คำถามคือ แล้วจะหลุดไปใต้ 30 บาทได้ไหม.. ขอแทงกั๊กว่า เป็นไปทั้งได้ และไม่ได้
ได้….เพราะขึ้นกับขาใหญ่อยากขายต่ออีก
ไม่….เพราะพี/อียังต่ำแค่ 11 เท่า หายาก เมื่อเทียบกับพี/อีตลาดที่ 22 เท่า
คำตอบสุดท้ายที่แท้… อยู่ที่ผู้บริหารบริษัทอย่างชัยวัฒน์น่ะแหละว่าจะออกมาสร้างความชัดเจนแค่ไหน เพราะหลายเดือนมานี้ ตอนที่ราคาหุ้นติดลมบน…. เก็บตัวเงียบ ผิดกับหลังแตกพาร์ใหม่ๆ
ติดต่อไป… ไม่ว่าง… ไม่อยู่ ไปต่างประเทศ…
ปล่อยให้เสียงแห่งความเงียบทำงานตามลำพัง…. โฮมอะโลน
อยากรู้ว่าชัยวัฒน์จะเงียบไปได้นานแค่ไหน… หากตั้งโจทย์ว่า ถ้าช่วยกันขายจนหลุด 30 บาท อาจโผล่มาให้เห็น ไม่ต้องประกาศหาคนหายอีกต่อไป
แต่ถ้ายังเงียบต่อ… คนอึดตัวจริง ยิ่งกว่าอาร์โนลด์เลย